- Vejret har været rigtig godt i juli. Nej, det er ikke et citat fra tidligere somre. Det er ramme alvor fra en yderst tilfreds Kris Søgaard Pedersen, der er indehaver af Palads Teatret i Frederikshavn. Til Kanal Frederikshavn fortæller han at, "vi er meget tilfredse" med det som nok størstedelen bander langt væk: Sommervejret. Eller måske mangel på samme. Så sent som i dag var der igen melding om risiko for tordenbyger. Ingen tomme sæder Og det er godt for biograferne. - Vi har mærket en stor søgning i juli, fordi vejret ikke indbyder til strand og grill, siger Kris Søgaard Pedersen til lokalmediet. - Vi havde blandt andet udsolgt i den store sal til Barbie. Derudover viser vi blandt andet Indiana Jones, Oppenheimer, Mission Impossible og Elementært. Det er film, som rammer bredt, og de kører videre i august, så det tegner lovende, fortsætter han. Nupper du eksempelvis Oppenheimer, der netop har fået premiere, har den en spilletid på godt tre timer. Og fra du sætter dig i de bløde sæder og indtil du igen træder ud i julivejret, skal du ikke regne med at blive blændet af sommersolen. Tværtimod. Biografen er dog langt fra det eneste sted, hvor der er dollartegn fremfor sollys i øjnene. I følge Kanal Frederikshavn oplever også den lokale bowlinghal, Terminalen1 i Skippergade, at banerne er flittigt bookede. For Palads Teatret er kontrasten og glæden over julikulden også endnu større efter den historisk varme forsommer i maj-juni. - Det var ikke sjovt at være med til, siger biografejeren.

Opsummering:
Særligt et sted kan de gnide sig i hænderne over din sommerferies dårlige vejr.